REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/189-17

29. septembar 2017. godine

B e o g r a d

ZAPISNIK

18. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 29. SEPTEMBRA 2017. GODINE

Sednica je počela u 13.00 časova.

 Sednicom je predsedavala Stefana Miladinović, zamenik predsednika Odbora.

 Sednici su prisustvovali članovi Odbora: Dragan Vesović, Jovica Jevtić, Dragan Jovanović, Zoran Milekić, Ognjen Pantović, Snežana B. Petrović, Dalibor Radičević, Ivana Stojiljković i Goran Ćirić.

 Sednici su prisustvovali zamenici članova Odbora: Ivan Karić (zamenik Novice Tončeva), Vladimir Petković (zamenik dr Vladimira Orlića), Radoslav Cokić (zamenik Katarine Rakić) i Ivana Nikolić (zamenik Jovice Jevtića).

 Sednici nisu prisustvovali članovi Odbora: Jasmina Karanac, Nenad Konstantinović, Aleksandar Stevanović, niti njihovi zamenici, i Sreto Perić, zamenik člana Odbora.

Sednici su prisustvovali iz Ministarstva, trgovine, turizma i telekomunikacija: Tatjana Matić, državni sekretar, Milan Dobrijević, rukovodilac Grupe za razvoj Digitalne agende, Natalija Radoja, šef Odseka za regulativu, analizu i planiranje u oblasti informacionog društva i Milan Vojvodić, samostalni savetnik u Odseku za regulativu, analizu i planiranje u oblasti informacionog društva.

Odbor je, većinom glasova (12 za, jedan član Odbora nije glasao), u skladu sa predlogom predsednika Odbora usvojio sledeći:

 D n e v n i r e d

1. Razmatranje Predloga zakona o izmenama Zakona o informacionoj bezbednosti, koji je podnela Vlada (broj 011-2584/17 od 24. septembra 2017. godine);
2. Razmatranje Predloga zakona o elektronskom dokumentu, elektronskoj identifikaciji i uslugama od poverenja u elektronskom poslovanju, koji je podnela Vlada (broj 011-2314/17 od 29. avgusta 2017. godine).

Pre prelaska na razmatranje utvrđenog dnevnog reda Odbor je usvojio Zapisnik 17. sednice Odbora održane 14. septembra 2017. godine (12 za, jedan član Odbora nije glasao).

Prva tačka dnevnog reda - **Razmatranje Predloga zakona o izmenama Zakona o informacionoj bezbednosti**

Na početku izlaganja Milan Vojvodić, samostalni savetnik u Odseku za regulativu, analizu i planiranje u oblasti informacionog društva, je naglasio da je Vlada Republike Srbije predložila izmene u dva člana Zakona o informacionoj bezbednosti koji je usvojen u januaru 2016. godine. U vreme donošenja Zakona o informacionoj bezbednosti Uprava za zajedničke poslove republičkih organa obavljala je poslove planiranja, izgradnje, razvoja i održavanja računarske republičke mreže i shodno tome određeno je da Uprava za zajedničke poslove vrši poslove Centra za bezbednost IKT sistema u republičkim organima. Zatim, u julu 2017. godine Kancelarija za informacione tehnologije i elektronsku upravu preuzela je poslove izgradnje razvoja projektovanja i održavanja računarske mreže. Imajući u vidu navedeno, bilo je potrebno da se odredi da Kancelarija obavlja poslove i Centra za zaštitu IKT sistema republičkih organa, tako da je predloženo da se donesu izmene u ovom smislu. Na kraju izlaganja istaknuto je da se menja član koji određuje sastav tela za koordinaciju poslova informacione bezbednosti, koji je obrazovala Vlada.

 U diskusiji, koja je usledila izraženo je mišljenje da je Zakon o informacionoj bezbednosti kompleksan i istovremeno ukazano da su IT kompanije u Republici Srbiji u usponu, pre svega privatne kompanije. S tim u vezi postavljeno je pitanje kako i na koji način zadržati kvalitetne ljude unutar globalne nacionalne IT mreže imajući uvidu postojanje ograničenja plata i smanjenja zarada, a da je za upravljanje IT sistemom jedne države potrebno ogromno iskustvo, veliko znanje i motivacija?

 Tatjana Matić, državni sekretar, se složila da je potrebno motivisati zaposlene IT stručnjake unutar globalne nacionalne IT mreže, da bi ostali da rade u tom sistemu i naglasila da ovaj problem imaju i mnogo razvijenije zemlje. Za strčnjake iz ove oblasti se prvenstveno organizuju dodatne obuke i različite vrste stručnih usavršavanja, koje je nemoguće dobiti na nekim drugim poslovima. Takođe, ukazano je da bi Zakon o sistemu plata zaposlenih u javnom sektoru, kao i Zakon o državnim službenicima morao da pretrpeti u tom smislu određene izmene. Održano je i više sastanaka na kojima je Ministarstvo pokušalo da poslove koji se odnose na oblast IT a, bez diskriminacije u odnosu na druge poslove, stimuliše i izdvoji upravo imajući u vidu činjenicu da ljudi odlaze tamo gde su veće plate. Razgovori još uvek nisu završeni, proces nije jednostavan posebno imajući u vidu fiskalnu konsolidaciju i racionalizaciju državne uprave. Međutim, kroz strategiju koju je Vlada donela i određeni akcioni plan očekuje se da će se pronaći novi mehanizmi i instrumenti da se IT stručnjaci zadrže u okviru sistema.

U diskusiji je učestvovao narodni poslanik Goran Ćirić.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (10 za, tri člana Odbora nisu glasala) da predloži Narodnoj skupštini da prihvati Predlog zakona i izmenama Zakona o informacionoj bezbednosti.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

Druga tačka dnevnog reda - **Predloga zakona o elektronskom dokumentu, elektronskoj identifikaciji i uslugama od poverenja u elektronskom poslovanju**

 Na početku izlaganja Tatjana Matić, državni sekretar, je istakla da je donošenje Zakona o elektronskom dokumentu, elektronskoj identifikaciji i uslugama od poverenja u elektronskom poslovanju jedan veliki iskorak dalje u pravnom uređenju elektronskog poslovanja. To je jedan od prioriteta u radu Vlade, o digitalizaciji države u najširem smislu te reči koja pre svega podrazumeva uvođenje kako e uprave tako i elektronskih poslova u ekspozeu je govorila i predsednica Vlade.

 U tom smislu ovaj zakon je „krovni“ zakon za koji se veruje da će omogućiti i doprineti da se regulisanjem šema pre svega elektronske identifikacije, razvojem tržišta usluga od poverenja u elektronskom poslovanju uklone pepreke i da se sa klasičnog pređe na elektronsko poslovanje, čime će se postići pre svega brže i efikasnije poslovanje, smanjenje troškova poslovanja privrednih subjekata, organa vlasti, kao i samih građana. Takođe, Ministarstvo očekuje da će jedan od rezultata primene ovog zakona biti modernizacija i efikasniji rad organa u javnom sektoru, lakši i sigurniji pristup uslugama koje ovi organi i drugi subjekti pružaju elektronskim putem i povećanje broja elektronskih usluga. Primena zakonskih rešenja omogućiće brže i efikasnije poslovanje, značajno smanjenje vremena koje je potrebno za izvršenje određenih poslova i transakcija. Poslovi će moći lakše da se obavljaju elektronski bez odlaska na šalter i bez fizičkog kontakta čime se dodatno štede materijalni resursi i vreme koje je potrebno u klasičnom poslovanju. Takođe, regulisanjem šema elektronske indentifikacije i usluga od poverenja omogućiće se lakši i sigurniji pristup uslugama organa u javnom sektoru, s obzirom da će se propisivati uslovi za pružanje ovih usluga, koji obezbeđuju poverenje i verodostojnost podataka uz odgovarajuće pravno dejstvo. Zakon reguliše, pre svega, sledeće oblasti: elektronski dokument, elektronsku identifikaciju usluga od poverenja, elektronski potpis, elektronski pečat, elektronsku dostavu, autentifikaciju veb sajtova i elektronsko čuvanje dokumenata. Istaknuto je da je Zakon podjednako značajan za građane, privredu, državnu upravu, lokalnu samoupravu i ostale subjekte. Njegova primena omogućava napredak kako organa uprave i elektronskog poslovanja u Republici Srbiji, tako i napredak na međunarodnom planu predstavljanjem Republike Srbije kao moderne i efikasne države.

 Na kraju izlaganja državni sekretar je naglasila da donošenjem ovog zakona Ministarstvo očekuje jedan ozbiljan i naporan rad na mnogobrojnim podzakonskim aktima, kao i rad na usaglašavanju zakona iz drugih oblasti sa novim postulatima elektronskog poslovanja koje ovaj zakon donosi.

Odbor je, u skladu sa članom 155. stav 2. Poslovnika Narodne skupštine, odlučio većinom glasova (11 za, dva člana Odbora nisu glasala) da predloži Narodnoj skupštini da prihvati Predlog zakona o elektronskom dokumentu, elektronskoj identifikaciji i uslugama od poverenja u elektronskom poslovanju.

Za izvestioca Odbora na sednici Narodne skupštine određena je Stefana Miladinović, zamenik predsednika Odbora.

\*

\* \*

Na sednici Odbora vođen je tonski zapis.

 Sednica je zaključena u 13.40 časova.

SEKRETAR ODBORA ZAMENIK PREDSEDNIKA ODBORA

 Biljana Ilić Stefana Miladinović